Bassenge a folosit un nou avion de vânătoare Fokker D.VII pentru a doborî un alt Camel, nr. D8197, deasupra localității Fere-en-Tardenois, Franța, în după-amiaza zilei de 25 iulie 1918. A existat apoi un gol între victoriile sale aeriene. El nu a mai doborât niciun alt avion britanic până pe 27 septembrie; de data aceasta, a fost lovit un alt avion de vânătoare de prim rang, un Royal Aircraft Factory SE.5a din Escadrila RAF 32 care s-a prăbușit peste Noyelles la ora 17,35. În dimineața următoare, la orele 08,35, a distrus un Camel nr. F3220 din Escadrila RAF 203 între Ham și Lengelet. După mai puțin de o săptămână, el a obținut alte victorii aeriene. La 4 octombrie 1918 un SE.5a din Escadrila RAF 85 s-a prăbușit deasupra localității Joncourt din Franța, iar a doua zi un Camel deasupra satului Crèvecœur. Bassenge nu a mai obținut nicio altă victorie înainte de armistițiu și a terminat războiul cu șapte victorii.